Na temelju članka 13. stavak 2. Zakona o udrugama (Narodne novine broj 74/14, 70/17, 98/19) i članka 37. stavak 2. Zakona o vatrogastvu (Narodne novine broj 125/19), a u vezi s člankom 122. stavak 1. Zakona o vatrogastvu, uz suglasnost Vatrogasne zajednice VZPŽ od dana\_\_\_\_\_, Skupština Dobrovoljnog vatrogasnog društva „MRKOPALJ“ na sjednici održanoj dana \_\_\_\_\_\_\_\_\_\_\_ u Mrkoplju, donijela je

**STATUT**

 **DOBROVOLJNOG VATROGASNOG DRUŠTVA MRKOPALJ**

**I. OSNOVNE ODREDBE**

**Članak 1.**

Ovim Statutom uređuje se:

* naziv i sjedište Dobrovoljnog vatrogasnog društva „Mrkopalj“ (u daljnjem tekstu: Društvo)
* zastupanje
* područja djelovanja sukladno ciljevima
* ciljevi
* djelatnosti kojima se ostvaruju ciljevi
* gospodarske djelatnosti sukladno zakonu, ako ih Društvo obavlja
* način osiguranja javnosti djelovanja Društva
* uvjeti i način učlanjivanja i prestanku članstva, prava, obveze i odgovornosti te stegovna odgovornost članova i način vođenja popisa članova
* tijela Društva, njihov sastav i način sazivanja sjednica, izbor, opoziv, ovlasti, način odlučivanja i trajanje mandata te način sazivanja skupštine u slučaju isteka mandata
* izbor i opoziv likvidatora Društva
* prestanka postojanja Društva
* imovina, način stjecanja i raspolaganja imovinom
* postupak s imovinom u slučaju prestanka Društva
* način rješavanja sporova i sukoba interesa unutar Društva
* teritorijalno djelovanje Društva
* znak Društva i njegov izgledu
* druga pitanja od značaja za Društvo

**Članak 2.**

 Izrazi koji se koriste u ovom Statutu, a imaju rodno značenje, koriste se neutralno i odnose se na jednako na muški i na ženski rod.

**Članak 3.**

Društvo se osniva, djeluje i prestaje s djelovanjem sukladno odredbama zakona koji uređuje osnivanje i djelovanje udruga, ako Zakonom o vatrogastvu (u daljnjem tekstu: Zakon) za pojedina pitanja nije drukčije određeno i samostalna je pravna osoba s ovlastima propisanim Zakonom.

**II. NAZIV I SJEDIŠTE**

**Članak 4.**

 Naziv Društva je: Dobrovoljno vatrogasno društvo „Mrkopalj“

Skraćeni naziv Društva je: DVD Mrkopalj

Sjedište Društva je u Mrkoplju, Muževski kraj 2.

Odluku o promjeni poslovne adrese Društva donosi Upravni odbor.

**III. ZASTUPANJE**

**Članak 5.**

 Društvo predstavljaju i zastupaju Zapovjednik i Predsjednik.

Društvo mogu predstavljati i zastupati i druge osobe po ovlaštenju Zapovjednika i Predsjednika.

Osoba ovlaštena za zastupanje:

* odgovara za zakonitost rada;
* vodi poslove sukladno odlukama Skupštine, Upravnog odbora i drugih tijela upravljanja;
* odgovorna je za podnošenje Skupštini prijedloga godišnjeg financijskog izvješća;
* dostavlja zapisnik s redovne sjednice Skupštine nadležnom uredu koji vodi registar udruga;
* sklapa ugovore i poduzima druge pravne radnje u ime i za račun Društva, obavlja i druge poslove u skladu sa zakonom, Statutom i aktima Društva.

**IV. ZNAK, ZASTAVA I PEČAT DRUŠTVA**

Društvo ima znak - amblem.

Vatrogasni amblem Društva je okruglog oblika plave pozadine i zlatnog obruba U sredini amblema nalazi se vatrogasni znak sa grbom Mrkoplja, a na rubu je amblema je crnim slovima ispisano „DOBROVOLJNO VATROGASNO DRUŠTVO MRKOPALJ 1898“..

Amblem se koristi se za isticanje pripadnosti članstva i vatrogasne tehnike Društvu te u svrhu promicanja Društva.

Društvo ima zastavu.

Vatrogasna zastava Društva je izrađena od tkanine plameno-crvene boje, dužine 135 cm i širine 110 cm. Na sredini polja s desne strane zastave je vatrogasni amblem, oblika i sadržaja utvrđenog Statutom Hrvatske vatrogasne zajednice. Iznad vatrogasnog amblema ispisan tekst. MRKOPALJ, a s desne strane amblema je upisana godina 1998. kada je Društvo dobilo zastavu.

Na lijevoj strani zastave u sredini se nalazi lik Sv. Florijana u boji, a iznad lika Sv. Florijana piše: VATRU GASI dok s donje strane piše BRATA SPASI. Zastava je s tri strane ukrašena izvezenim resama zlatne boje dužine 5 cm i na koplje je učvršćena sa šest kopči. Na vrhu koplja je pričvršćena lenta izrađena od svilene tkanine - hrvatska trobojnica. Lenta je na donjem dijelu izvezena resama zlatne boje dužine 5 cm.

Društvo ima pečat.

Pečat je okruglog oblika, promjera 30 mm, s ispisanim tekstom uz rub pečata: DOBROVOLJNO VATROGASNO DRUŠTVO „MRKOPALJ“. U sredini pečata se nalazi vatrogasni znak (vatrogasna kaciga s istaknutom ukrštenom vatrogasnom sjekiricom i bakljom).

Uporaba i čuvanje pečata utvrđuje se uputom koju donosi Upravni odbor Društva.

**V. PODRUČJE DJELOVANJA**

**Članak 6.**

Društvo s pripadajućom vatrogasnom postrojbom nadležno je tijelo za vatrogastvo, odgovorno za provedbu vatrogasne djelatnosti na području jedinice lokalne samouprave, Općine Mrkopalj, sukladno vatrogasnom planu općine, koje u okviru svog djelokruga i nadležnosti propisanih Zakonom odgovara općinskom načelniku.

Društvo, sukladno vatrogasnom planu Općine Mrkopalj, s jedinicom lokalne samouprave utvrđuje prava i obveze u provođenju vatrogasne djelatnosti.

Postrojba dobrovoljnog vatrogasnog društva djeluje unutar dobrovoljnog vatrogasnog društva kao operativna snaga koja obavlja vatrogasnu djelatnost na području koje joj je dodijeljeno na temelju vatrogasnog plana općine.

 Društvo se udružuje u Vatrogasnu zajednicu Primorsko-goranske županije (u daljnjem tekstu VZPGŽ).

Društvo sudjeluje u operativno-preventivnim aktivnostima VZPGŽ te sudjeluje u radu Skupštine VZPGŽ.

Delegata u Skupštini Vatrogasne zajednice Primorsko-goranske županije bira Skupština na prijedlog Upravnog Odbora društva.

Izvanredno se Društvo udružuje i u druge Udruge, ali isključivo u svrhu ostvarivanja svojih ciljeva i zadataka.

**VI. CILJEVI I DJELATNOSTI KOJIMA SE OSTVARUJU CILJEVI**

**Članak 7.**

Ciljevi Društva:

* unapređenje sustava zaštite od požara i vatrogastva na području djelovanja odnosno području odgovornosti Društva,
* organizacija preventivne zaštite i podizanje svijesti o istoj
* učinkovita provedba vatrogasne djelatnosti na području djelovanja odnosno području Društva,
* provođenje vatrogasnih aktivnosti
* osposobljavanje, usavršavanje održavanja i podizanja operativne spremnosti članova Društva
* podizanje svijesti i očuvanje vatrogasne tradicije u lokalnoj zajednici
* promicanje vatrogasnog sustava kroz vatrogasna natjecanja, rad s mladeži te kroz djelovanje u lokalnoj zajednici
* dodjela strukovnih priznanja i predlaganje dodjele javnih priznanja za svoje zaslužne članove,
* suradnja s tijelima jedinica lokalne samouprave, pravnim osobama, sredstvima javnog priopćavanja, udrugama i drugim organizacijama radi unapređivanja sustava vatrogastva i zaštite od požara,
* promicanje značaja dobrovoljnog vatrogastva,
* razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva.

**Članak 8.**

Djelatnosti Društva:

* sudjelovanje u provedbi preventivnih mjera zaštite od požara i tehnoloških eksplozija
* gašenje požara i spašavanje ljudi i imovine ugroženih požarom i tehnološkom eksplozijom
* pružanje tehničke pomoći u nezgodama i opasnim situacijama
* obavljanje drugih poslova u nesrećama, ekološkim i inim nesrećama.

Vatrogasna djelatnost provodi se na kopnu, moru, jezerima i rijekama kao neprofitna, stručna i humanitarna djelatnost od interesa za Republiku Hrvatsku.

Organizacija manifestacija

* organizacija vatrogasnih natjecanja;
* organizacija kulturnih, zabavnih i sportskih aktivnosti;
* organizacija EKO akcija;

Društvo može, osim vatrogasne djelatnosti, te organizacije manifestacija, obavljati gospodarske, ugostiteljske i društvene djelatnosti sukladno odredbama pozitivnih propisa, ako se time ne umanjuje intervencijska spremnost vatrogasne postrojbe dobrovoljnoga vatrogasnog društva. Za njihovo obavljanje Društvo može imati stalne i povremeno zaposlene djelatnike. Djelatnosti koje Društvo može obavljati u sukladnosti s ovim člankom su:

* prijevoz ljudi, robe i vode;
* usluge tehničke prirode;
* kontrolirana spaljivanja;
* organiziranje tombole i igara na sreću;
* prikupljanje sredstava iz ekonomske promidžbe i propagande;
* obavljanje poslova proizvodnje, nabavke, servisa i prodaje vatrogasne opreme, sredstava i uređaja, sredstava za gašenje požara, vatrogasnih odličja i promidžbenih artikala, te potrošnog materijala;
* iznajmljivanje i zakup vozila i poslovnog prostora;
* izdavanje brošura, knjiga, audiovizualnih i drugih edukativnih materijala;

Radi unaprjeđivanja statusa i boljitka svojih članova i Društva u cijelosti kao i sveukupnog stanja zaštite od požara na području svog djelovanja i odgovornosti, Društvo će kontinuirano raditi i na

* promicanju i zastupanju zajedničkih interesa svojih članova;
* dodjeli strukovnih priznanja i predlaganju dodjele javnih priznanja za svoje zaslužne članove;
* suradnji s tijelima jedinica lokalne uprave i samouprave, poduzećima, sredstvima javnog priopćavanja, udrugama i drugim organizacijama radi unapređivanja vatrogastva i zaštite od požara,
* organizacija i provedba drugih aktivnosti potrebnih za ostvarivanje ciljeva Društva.

**Članak 9.**

Društvo za potrebe članova može organizirati savjetovanja i seminare, pokazne vježbe i prezentacije, provedbu teorijske nastave i praktičnih vježbi temeljem pozitivnih propisa, sudjelovati u aktivnostima zaštite okoliša te poduzimati i druge radnje za ostvarivanje ciljeva i obavljanje djelatnosti Društva.

**VII. NAČIN OSIGURANJA JAVNOSTI DJELOVANJA DRUŠTVA**

**Članak 10.**

 Djelovanje odnosno rad Društva je javan.

Javnost rada Društva ostvaruje se:

* pravodobnim izvješćivanjem članstva o radu Društva i značajnim događajima putem pisanih izvješća, organizacijom posebnih skupova ili na drugi prikladan način,
* putem sredstva javnog priopćavanja,
* putem Internet stranice Društva.

**Članak 11.**

Predstavnici sredstava javnog priopćavanja mogu prisustvovati sjednicama tijela Društva i o tome izvješćivati javnost.

Predsjedavajući sjednice pojedinog tijela Društva može predložiti da se javnost isključi sa sjednice, o čemu se treba pozitivno izjasniti natpolovična većina nazočnih članova na sjednici.

**Članak 12.**

Za informiranje i obavještavanje o radu Društva odgovorni su predsjednik i zapovjednik Društva.

**VIII. UVJETI I NAČIN UČLANJIVANJA I PRESTANKA ČLANSTVA, PRAVA, OBVEZE I ODGOVORNOSTI TE STEGOVNA ODGOVORNOST ČLANOVA I NAČIN VOĐENJA POPISA ČLANOVA**

**Članak 13.**

Učlanjenje u Društvo je dobrovoljno.

Član Društva je fizička osoba, učlanjena u dobrovoljno vatrogasno društvo, koja je sukladno svojim sposobnostima i obvezama svrstana u odgovarajuću kategoriju članstva.

**Članak 14.**

Odluku o primanju u članstvo Društva donosi Upravni odbor na temelju pisane zamolbe (pristupnice) potencijalnog člana. Upravni odbor može utvrditi izgled obrasca pristupnice.

Osobe koje se po prvi puta učlanjuju u dobrovoljno vatrogasno društvo prije punopravnog primanja u članstvo obvezno obavljaju pripravnički staž u trajanju od 6 mjeseci te se uključuju u različite oblike aktivnosti Društva, osim u rad vatrogasne postrojbe.

Odluku o učlanjenju donosi Upravni odbor nakon isteka pripravničkog staža od 6 mjeseci.

Predstavljanje novih članova primljenih u Društvo tijekom jednogodišnjeg razdoblja provodi se na prvoj narednoj sjednici Skupštine Društva.

**Članak 15.**

Na odluku Upravnog odbora o odbijanju zahtjeva za učlanjenje podnositelj zamolbe može uložiti žalbu Skupštini Društva u roku od 8 dana od dana dostave odluke.

O žalbi Skupština mora odlučiti najkasnije u roku godine dana, odnosno na prvoj narednoj sjednici Skupštine.

Odluka Skupštine je konačna.

**Članak 16.**

Društvo je dužno voditi evidenciju - popis svojih članova Društva.

Popis članova obavezno sadrži podatke o osobnom imenu, osobnom identifikacijskom broju (OIB), datumu rođenja, datumu pristupanja Društvu, kategoriji članstva, datumu prestanka članstva, a može sadržavati i druge podatke.

Društvo vodi popis članova u elektroničkom obliku pri čemu je dužno u tu svrhu koristiti računalnu aplikaciju Hrvatske vatrogasne zajednice.

Dobrovoljni vatrogasci upisom u dobrovoljno vatrogasno društvo daju suglasnost da se njihovi osobni podaci mogu upisivati i koristiti u računalnim aplikacijama Hrvatske vatrogasne zajednice, a sadržaj osobnih podataka propisan je pravilnikom donesenim na temelju Zakona o vatrogastvu.

Popis članova uvijek mora biti dostupan na uvid svim članovima i nadležnim tijelima, na njihov zahtjev.

Društvo može svojim članovima izdati člansku knjižicu.

Hrvatska vatrogasna zajednica temeljem zahtjeva nadležne vatrogasne zajednice izdaje vatrogasnu iskaznicu operativnim članovima Društva.

**Članak 17.**

Skupština Društva može donijeti odluku o uvođenju članarine i iznosu članarine za određene kategorije članstva u Društvu.

**Članak 18.**

Članovi Društva mogu biti:

 - operativni,

 - izvršni,

 - pričuvni,

 - veterani,

 - počasni,

 - vatrogasni pomladak,

 - vatrogasna mladež.

**Članak 19.**

Operativni član je dobrovoljni vatrogasac u vatrogasnoj postrojbi Društva koji:

* ima navršenih osamnaest godina;
* ima propisanu psihičku i tjelesnu zdravstvenu sposobnost za obavljanje vatrogasne djelatnosti;
* je osposobljen sukladno odredbama Zakona o vatrogastvu
* nije kažnjavan za kaznena djela sukladno članku 41. zakona o vatrogastvu.
* je osposobljena za obavljanje poslova operativnog člana.

Status operativnog člana osoba može imati samo u jednom dobrovoljnom vatrogasnom društvu.

**Članak 20.**

Izvršni (djelatni) članovi su članovi u dobi iznad osamnaest godina koji obavljaju izvršne dužnosti, odnosno oni su članovi tijela Društva, upravnog odbora, zapovjedništva, skupštine, zapovjednik i predsjednik.

Izvršni član ne mora biti dobrovoljni vatrogasac u vatrogasnoj postrojbi Društva, ali u pravilu mora biti osposobljen najmanje za zvanje vatrogasca.

Status izvršnog člana osoba može imati samo u jednom dobrovoljnom vatrogasnom društvu.

**Članak 21.**

Pričuvni članovi su bivši operativni ili izvršni članovi, a koji zbog dobi (65 i više godina) ili zbog nekih drugih opravdanih razloga, primjerice zdravstvenih mogu zatražiti da ih se uvrsti u pričuvno članstvo.

Minimalan uvjet je najmanje 10 godina izvršnog ili operativnog staža u Društvu.

**Članak 22.**

Vatrogasni veterani su članovi Društva s navršenih 60 godina života i najmanje 30 godina operativnog staža u Društvu.

**Članak 23.**

Počasni članovi su fizičke osobe koji su posebno pridonijeli ostvarivanju ciljeva i djelatnosti Društva.

Odluku o proglašenju počasnim članom donosi Skupština Društva.

Počasnim članom mogu biti proglašeni članovi Društva, ali i članovi drugog dobrovoljnog vatrogasnog društva, o čemu Skupština donosi odluku iz stavka 2. ovog članka te su oni članovi Skupštine.

 Predsjednik odnosno zapovjednik Društva mogu biti proglašeni počasnim predsjednikom odnosno počasnim zapovjednikom.

Počasni predsjednik, počasni zapovjednik ili počasni član postaju doživotni članovi Društva čiji su počasni članovi.

**Članak 24.**

Članovi vatrogasnog pomlatka su mladi u dobi od 6 do 12 godina koji pristupe u Društvo po osobnoj želji, uz pisanu izjavu zakonskog zastupnika ili skrbnika.

Članovi vatrogasne mladeži su mladi od 12 do 18 godina koji pristupe u Društvo po osobnoj želji, uz pisanu izjavu zakonskog zastupnika ili skrbnika.

**Članak 25.**

Društvo svojim osnivačima dodjeljuje titulu „utemeljitelj“ te se to ne smatra posebnom vrstom članstva.

Utemeljitelji moraju imati utvrđen status u nekoj drugoj kategoriji članstva utvrđenog ovim Statutom.

**Članak 26.**

Društvo može pojedinim fizičkim ili pravnim osobama koje pomažu Društvu u ostvarivanju njegovih ciljeva i djelatnosti dodijeliti titulu „pomažući (podupirajući) član“.

Pomažući članovi ne čine Skupštinu Društva i ne evidentiraju se u matičnoj knjizi Društva.

**Članak 27.**

Član Društva koji svojim činom, u obavljanju vatrogasne djelatnosti ili u vezi s obavljanjem iste šteti ugledu vatrogastva, stegovno odgovara prema odredbama Pravilnika o pravilima vatrogasne službe.

Dobrovoljni vatrogasac koji počini štetu odgovara za istu sukladno odredbama Zakona o vatrogastvu.

Dobrovoljni vatrogasac koji politički djeluje u vatrogasnoj postrojbi odnosno vatrogasnoj organizaciji i koji u službenoj odori prisustvuje stranačkim i političkim skupovima, ne u svrhu obavljanja službenih obveza vatrogasne djelatnosti odgovara za težu povredu službene dužnosti.

Član je obvezan poštivati pravila nošenja vatrogasne odore na način utvrđen Pravilnikom o Pravilima vatrogasne službe.

**Članak 28.**

Članstvo u Društvu prestaje:

* istupanjem
* isključenjem
* smrću
* neplaćanjem propisane članarine ako je ista propisana sukladno članku 17. Statuta
* prestankom rada društva.

**Članak 29.**

Članstvo u Društvu prestaje na osobni zahtjev odnosno istupanjem, istupanje iz članstva provodi se temeljem primljene pisane izjave člana Društva.

Istupanje postaje pravovaljano kad Društvo zaprimi izjavu o istupanju.

**Članak 30.**

Isključenje iz članstva provodi se temeljem obrazložene odluke Upravnog odbora zbog nanošenja štete i ugleda Društvu, odnosno zbog teže povrede službene dužnosti sukladno odredbama Zakona o vatrogastvu, iz razloga navedenih u Pravilniku o Pravilima vatrogasne službe

Protiv odluke Upravnog odbora o isključenju iz članstva, član Društva ima pravo podnijeti žalbu Upravnom odboru u roku od 8 dana od dana primitka odluke Upravnog odbora.

Ako Upravni odbor odbaci žalbu, član može podnijeti žalbu Skupštini u roku od 15 dana od dana dostave odluke Upravnog odbora.

Skupština dužna je riješiti žalbu najkasnije u roku od godinu dana od zaprimanja žalbe, odnosno na narednoj sjednici.

Odluka Skupštine je konačna.

**Članak 31.**

Ako je propisano plaćanje članarine, a član ju ne podmiruje, članstvo prestaje neplaćanjem propisane članarine, najkasnije s istekom tekuće godine u kojoj je član bio obvezan podmiriti članarinu za proteklu godinu.Predmetno vrijedi pod uvjetom da je Skupština Društva u čl. 17. statuta donijela odluku o uvođenju članarine.

**Članak 32.**

Prava članova su:

* sudjelovanje u radu i upravljanju Društvom,
* osposobljavanje i usavršavanje za aktivan rad u vatrogasnoj postrojbi Društva,
* sudjelovati u drugim aktivnostima Društva,
* sudjelovati u manifestacijama koje organizira Društvo,
* sudjelovati u pripremi programa rada i biti izviješten o realizaciji istog,
* nositi vatrogasnu odoru s pripadajućim obilježjima i priznanjima,
* druga prava utvrđena Pravilnikom o pravilima vatrogasne službe.

**Članak 33.**

Dužnosti članova su:

* pridržavanje odredaba Statuta, Zakona o vatrogastvu i podzakonskih akata
* aktivno sudjelovanje u provedbi aktivnosti iz programa rada Društva,
* odazvati se pozivu za obavljanje vatrogasne djelatnosti i vatrogasnih aktivnosti te sudjelovanje u gašenju požara, intervencije u sustavu zaštite i spašavanja, dežurstva, vježbe, vatrogasna natjecanja, kontrole, provođenje preventivnih mjera zaštite od požara, obuke, smotre i slično,
* čuvanje i izgrađivanje međusobnih kolegijalnih odnosa, razvijanje međusobnog povjerenje i unapređivanje kvalitete rada u vatrogasnim organizacijama,
* čuvanje ugleda vatrogastva i svog osobnog ugleda u svakoj prilici,
* čuvanje državne, službene i poslovne tajne,
* čuvanje i održavanje vatrogasne tehnike i opreme te drugih materijalnih sredstava,
* nošenje propisane vatrogasne odore ili radne odjeće tijekom provedbe svih oblika aktivnosti u vatrogastvu, a prilikom gašenja požara i otklanjanja posljedica elementarnih nepogoda i propisane osobne zaštitne opreme,
* obavljanje obveza savjesno, požrtvovno i disciplinirano,
* provedba preuzetih obveza vezanih uz obnašanje određene pojedinačne dužnosti,
* prenošenje iskustva i znanja pripadnicima vatrogasne mladeži odnosno podmlatka,
* ostale dužnosti utvrđene Pravilnikom o pravilima vatrogasne službe i odlukama nadležnih tijela

**Članak 34.**

Društvo u svrhu ostvarivanja svojih ciljeva može osnovati različite sekcije.

Sekcije nemaju svojstvo pravne osobe.

Odluku o osnivanju sekcije donosi Upravni odbor.

**IX. TIJELA DRUŠTVA, NJIHOV SASTAV I NAČIN SAZIVANJA SJEDNICA, IZBOR, OPOZIV, OVLASTI, NAČIN ODLUČIVANJA I TRAJANJE MANDATA TE NAČIN SAZIVANJA SKUPŠTINE U SLUČAJU ISTEKA MANDATA**

**Članak 35.**

Djelovanje Društva temelji se na načelu demokratskog ustroja, što znači da Društvom upravljaju članovi tako da unutarnji ustroj Društva mora biti zasnovan na načelima demokratskog zastupanja i demokratskog načina očitovanja volje članova.

**Članak 36.**

Društvo je obvezno koristiti računalne aplikacije Hrvatske vatrogasne zajednice za evidenciju članstva, vatrogasaca, tehnike, opreme i intervencija te ih redovito ažurirati, po nastalim promjenama**.**

**Članak 37.**

 Za rad tijela Društva potrebna je nazočnost natpolovične većine članova tijela.

Tijela Društva pravovaljane odluke donose natpolovičnom većinom glasova predstavnika nazočnih na sjednicama tijela.

 Statut i njegove izmjene i dopune donose se natpolovičnom većinom ukupnog broja članova Skupštine.

 Iznimno, moguće je sazvati sjednice tijela Društva na daljinu (telefonom, elektroničkom poštom, videovezom i sl.) koje saziva predsjedavajući član pojedinog tijela, zapisnici ovako održanih sjednica potpisuju se naknadno.

**Članak 38.**

 Tijela Društva odluke donose javnim glasovanjem.

Predsjedavajući može za pojedine odluke zatražiti tajno glasovanje o čemu se članovi tijela izjašnjavaju javnim glasovanjem.

Ako je za izbor predsjednika ili zapovjednika kandidirano više članova izbor se provodi tajnim glasovanjem.

Ako je za članove Upravnog odbora ili Zapovjedništva kandidirano više članova od broja predviđenih Statutom izbor se provodi tajnim glasovanjem.

**Članak 39.**

U radu tijela Društva mogu sudjelovati članovi Društva koji ne čine to tijelo te predstavnici drugih pravnih osoba ali bez prava odlučivanja.

O pozivu na sjednicu odnosno dopuštenosti sudjelovanja odlučuje predsjednik tog tijela.

**Članak 40.**

 Tijela Društva su:

* skupština
* Zapovjedništvo
* zapovjednik
* predsjednik
* Upravni odbor.
* tajnik
* spremištar
* Nadzorni odbor

***Skupština***

**Članak 41.**

Društvom upravlja Skupština kao najviše tijelo upravljanja.

Operativni, izvršni, pričuvni i članovi veterani čine Skupštinu Društva s pravom glasa.

Počasni članovi čine Skupštinu pod uvjetom iz članka 23. stavka 3. ovog Statuta.

Ostali članovi Društva sudjeluju u radu Skupštine, ali bez prava odlučivanja.

**Članak 42.**

Djelokrug Skupštine je:

* usvaja Statut i njegove izmjene i dopune uz suglasnost vatrogasne zajednice grada, područja odnosno općine, odnosno uz suglasnost vatrogasne zajednice županije ako je to jedino dobrovoljno vatrogasno društvo u jedinici lokalne samouprave,
* donosi Poslovnik o radu Skupštine,
* donosi opće akte Društva iz svoje nadležnosti,
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu,
* usvaja godišnje financijsko izvješće,
* odlučuje o promjeni ciljeva i gospodarskih djelatnosti, prestanku rada i raspodjeli preostale imovine Društva,
* donosi planove razvoja Društva,
* donosi odluku o statusnim promjenama,
* bira i razrješava predsjednika, zapovjednika te članove Upravnog odbora, bira predstavnike Društva u tijela nadležne vatrogasne zajednice
* odlučuje o udruživanju u saveze, zajednice, mreže i druge oblike povezivanja
* donosi odluku o dodjeli statusa *počasnog dužnosnika* odnosno počasnog člana Društva;
* donosi odluku o prestanku rada Društva;
* odlučuje o uvođenju i iznosu članarine;

Skupština Društva može ovlastiti Upravni odbor za donošenje odluka iz ovog članka i to:

* izbor predstavnika Društva u tijela nadležne vatrogasne zajednice, uz verifikaciju na prvoj narednoj sjednici Skupštine,
* izbor člana Upravnog odbora ili Zapovjedništva, u slučaju ostavke pojedinog člana ili trajne spriječenosti obnašanja dužnosti, kako bi se upotpunilo upražnjeno mjesto, uz verifikaciju na prvoj narednoj sjednici Skupštine,
* usvajanje završnog računa.

**Članak 43.**

Redovita sjednica Skupštine održava se najmanje jedanput godišnje u pravilu prema rasporedu nadležne vatrogasne zajednice, s time da se svake pete godine redovita sjednica održava kao izborna.

Izborna sjednica Skupštine može se održati i kao zasebna sjednica.

Pored redovnih i izbornih sjednica mogu se održavati izvanredne, tematske i svečane sjednice Skupštine.

**Članak 44.**

Redovnu, izvanrednu ili svečanu sjednicu Skupštine saziva predsjednik Društva na temelju odluke Upravnog odbora.

Poziv s točnim datumom, mjestom održavanja i dnevnim redom sjednice mora biti dostavljen svim članovima Skupštine najmanje osam dana prije održavanja sjednice.

**Članak 45.**

Izvanrednu sjednicu Skupštine saziva predsjednik Društva na temelju :

* osobne prosudbe,
* zahtjeva trećine članova Skupštine,
* zahtjeva Upravnog odbora
* zahtjeva Zapovjedništva.

Na izvanrednoj Skupštini razmatra se samo pitanje zbog kojeg je sazvana.

**Članak 46.**

Predsjednik je dužan sazvati sjednicu Skupštine na zahtjev predlagača iz članka 45. ovog Statuta u roku od 30 dana od dana primljenog zahtjeva.

Ako predsjednik ne sazove sjednicu Skupštine u roku iz prethodnog stavka, sazvat će je predlagači.

U slučaju sazivanja Skupštine prema odredbi stavka 1. ovog članka, predlagači su dužni predložiti dnevni red sjednice te pripremiti sve potrebne materijale.

**Članak 47.**

Skupština pravovaljane odluke donosi natpolovičnom većinom prisutnih.

Iznimno, od odredbe stavka 1. ovog članka, Statut i njegove izmjene i dopune donose se natpolovičnom većinom glasova svih članova Skupštine s pravom glasa.

**Članak 48.**

Rad Skupštine Društva uređen je Poslovnikom kojeg na početku svakog mandatnog razdoblja donosi Skupština na svojoj izbornoj sjednici za cijelo mandatno razdoblje.

***Zapovjedništvo***

**Članak 49.**

Zapovjedništvo je strukovno tijelo kojim rukovodi zapovjednik dobrovoljnog vatrogasnog društva, a u njegovoj odsutnosti njegov zamjenik ili pomoćnici.

Zapovjedništvo čine:

* zapovjednik;
* zamjenik zapovjednika;
* dva voditelja odjeljenja;
* spremištar.

Broj članova Zapovjedništva i imenovanje je propisano Statutom.

Sjednici Zapovjedništva može prisustvovati i predsjednik Društva.

 Radom Zapovjedništva upravlja zapovjednik Društva, a u njegovoj odsutnosti njegov zamjenik.

 Zapovjedništvo može pravovaljano odlučivati ako je sjednici nazočna natpolovična većina članova.

Zapovjedništvo u obavljanju vatrogasnih intervencija ima ovlasti propisane Zakonom.

**Članak 50.**

Zapovjedništvo:

* obavlja organizacijske poslove s ciljem efikasne provedbe vatrogasne djelatnosti,
* organizira i provodi vatrogasne vježbe,
* provodi praktične vježbe i teorijsku nastavu s operativnim članovima,
* priprema natjecateljska odjeljenja,
* organizira i provodi vatrogasna natjecanja,
* na prijedlog zapovjednika imenuje zamjenika zapovjednika, spremištara i zapovjednike odjeljenja;
* prati i koordinira provedbu preventivnih poslova u području zaštite od požara;
* skrbi o konstantom stručnom osposobljavanju i usavršavanju članova vatrogasne postrojbe te drugih članova Društva;
* brine o održavanju vatrogasne opreme odnosno materijalno-tehničkih sredstava koje posjeduje Društvo.

**Članak 51.**

Vatrogasna postrojba dobrovoljnog vatrogasnog društva u obavljanju vatrogasnih intervencija ima ovlasti propisane Zakonom o vatrogastvu.

***Zapovjednik***

**Članak 52.**

Zapovjednik Društva zastupa i predstavlja dobrovoljno vatrogasno društvo u okviru ovlasti utvrđenih ovim Statutom, odgovoran je za organiziranost i osposobljenost vatrogastva na području za koje je odgovorno dobrovoljno vatrogasno društvo, odgovoran je za operativni rad dobrovoljnog vatrogasnog društva gradskom, područnom odnosno općinskom vatrogasnom zapovjedniku, obavlja sve poslove utvrđene Zakonom o vatrogastvu, statutom i odlukama nadležnih tijela Društva.

**Članak 53.**

Zapovjednika na mandat od pet godina imenuje Skupština Društva sukladno statutu, uz potvrđivanje načelnika odnosno gradonačelnika te suglasnost općinskog odnosno gradskog vatrogasnog zapovjednika ili područnog odnosno županijskog vatrogasnog zapovjednika, ako je jedino društvo.

Zapovjednik i njegov zamjenik moraimati najmanje zvanje vatrogasca ili stečenu kvalifikaciju vatrogasnog smjera.

**Članak 54.**

Zapovjednik:

* odgovara za zakonitost rada Društva
* vodi poslove Društva sukladno odlukama Skupštine
* odgovoran je za podnošenje Skupštini prijedloga godišnjeg financijskog izvješća
* dostavlja zapisnik s redovne sjednice Skupštine nadležnom upravnom tijelu županije, odnosno Grada Zagreba koje vodi Registar udruga
* sklapa ugovore i poduzima druge pravne radnje u ime i za račun Društva
* u dogovoru s predsjednikom sudjeluje u predlaganju godišnjeg programa rada i financijskog plana
* provodi odluke i zaključke skupštine i upravnog odbora
* sudjeluje u pripremi i provedbi Programa aktivnosti u provedbi posebnih mjera zaštite od požara za Republiku Hrvatsku
* ustrojava i vodi evidenciju o obavljenim intervencijama dobrovoljnog vatrogasnog društva
* prati i koordinira poslove preventivne zaštite i gašenja požara dobrovoljnog vatrogasnog društva
* organizira vježbe, vatrogasna natjecanja i rad s vatrogasnom mladeži
* daje prijedloge poboljšanja operativne pripravnosti i uvježbanosti vatrogasne postrojbe
* analizira vatrogasne intervencije i predlaže poboljšanja
* analizira tehničku opremljenost vatrogasnih vozila te predlaže poboljšanja
* utvrđuje potrebe za osposobljavanjem
* obavlja i druge poslove određene drugim propisima.

**Članak 55.**

Zapovjednik jednom godišnje podnosi izvješće o svom radu Skupštini te općinskom načelniku odnosno gradonačelniku i općinskom, gradskom odnosno područnom vatrogasnom zapovjedniku ili županijskom vatrogasnom zapovjedniku ako je jedino društvo, najkasnije do 30. lipnja tekuće godine za godinu koja prethodi.

Zapovjednik je odgovoran za svoj rad Upravnom odboru i gradskom, općinskom odnosno županijskom vatrogasnom zapovjedniku.

Ako je na području jedinice lokalne samouprave osnovano samo jedno dobrovoljno vatrogasno društvo, zapovjednik dobrovoljnog vatrogasnog društva za svoj rad odgovoran je upravnom odboru dobrovoljnog vatrogasnog društva, općinskom načelniku te županijskom vatrogasnom zapovjedniku.

**Članak 56.**

Razrješenje zapovjednika prije isteka mandata moguće je ako:

* sam zatraži razrješenje
* trajno izgubi zdravstvenu sposobnost obavljati dužnost
* povrijedi obvezu čuvanja službene tajne u svezi s obavljanjem dužnosti ili
* svojim nesavjesnim radom prouzroči vatrogasnom društvu veću štetu ili veće smetnje u njezinom radu.

***Predsjednik***

**Članak 57.**

Predsjednik predstavlja i zastupa dobrovoljno vatrogasno društvo, skrbi o razvoju i promidžbi vatrogastva na području djelovanja Društva, po dužnosti je predsjednik skupštine i predsjednik Upravnog odbora.

**Članak 58.**

Skupština Društva bira predsjednika Društva iz redova članova Skupštine na mandat od pet godina.

Predsjednik Društva predsjedava Skupštini i Upravnom odboru, a u slučaju njegove odsutnosti njegov zamjenik.

Predsjednik ima mogućnost ponovnog izbora.

Ako je predsjednik dao ostavku ili je trajno spriječen obnašati dužnost, Upravni odbor imenuje zamjenika predsjednika obnašateljem dužnosti predsjednika do naredne sjednice Skupštine kada se treba provesti postupak izbora novog predsjednika i zamjenika predsjednika.

**Članak 59.**

Predsjednik:

* zastupa i predstavlja Društvo,
* odgovoran je za zakonitost rada Društva,
* brine o poštivanju Statuta i akata Društva te drugih propisa;
* saziva sjednice Skupštine i Upravnog odbora,
* skrbi o pripremi sjednica Skupštine i Upravnog odbora te potpisuje odluke, ugovore i druge akte koje donose Skupština i Upravni odbor;
* naredbodavac je za izvršenje financijskog plana,
* odgovoran je za zakonito, namjensko i svrhovito korištenje sredstava;
* obavlja druge poslove temeljem Statuta te odluka i zaključaka Skupštine i Upravnog odbora,
* donosi odluku o službenim putovanjima u inozemstvo,
* obavlja i druge poslove temeljem Statuta i smjernica Skupštine i Upravnog odbora.

***Upravni odbor***

**Članak 60.**

Upravni odbor upravlja radom Društva između dviju sjednica Skupštine.

Prije izbora članova Upravnog odbora, Skupština određuje broj članova Upravnog odbora koji se biraju na mandat od pet godina.

Predsjednik, zapovjednik, zamjenik predsjednika, zamjenik zapovjednika, tajnik i blagajnik članovi su Upravnog odbora po položaju.

Radom Upravnog odbora upravlja predsjednik Društva, a u njegovoj odsutnosti njegov zamjenik.

**Članak 61.**

Sjednice Upravnog odbora saziva Predsjednik prema potrebi, a najmanje četiri puta godišnje.

Upravni odbor može pravovaljano odlučivati ako je sjednici nazočna natpolovična većina članova.

Pravovaljane odluke donose se natpolovičnom većinom prisutnih.

**Članak 62.**

Članovi Upravnog odbora odgovorni su Skupštini za svoj rad, a predsjednik Upravnog odbora odgovoran je Skupštini za ukupan rad Upravnog odbora.

Pojedini član Upravnog odbora može biti opozvan od strane Skupštine i prije isteka vremena na koje je izabran, ako ne provodi poslove i zadatke utvrđene odlukama i zaključcima Upravnog odbora.

Skupština Društva može opozvati i čitav Upravni odbor, ako ne obavlja svoje dužnosti u skladu s ciljevima, zadacima, odlukama i zaključcima Skupštine.

Članu Upravnog odbora mandat može prestati i razrješenjem od strane Upravnog odbora na vlastiti zahtjev ako podnese zahtjev za razrješenje, ostavku ili u slučaju smrti. U tom slučaju, Upravni odbor je ovlašten na upražnjeno mjesto imenovati novog člana koji će dužnost obnašati do isteka tekućeg mandatnog razdoblja, a kojeg mora potvrditi Skupština na prvoj narednoj sjednici.

**Članak 63.**

Upravni odbor:

* predlaže ga Skupštini donošenje statuta te njegovih izmjena i dopuna
* na prijedlog Zapovjednika potvrđuje mandat članova Zapovjedništva
* bira, imenuje i razrješava članove tijela
* odlučuje o udruživanju u saveze, zajednice, mreže i druge oblike povezivanja
* donosi godišnji programa rada i financijski plan, na prijedlog zapovjednika i predsjednika
* obavlja i druge poslove određenih ovim Zakonom i statutom.
* provodi odluke i zaključke Skupštine,
* rukovodi radom Društva između dvije sjednice Skupštine,
* utvrđuje prijedlog dnevnog reda, mjesto i datum održavanja sjednice Skupštine;
* utvrđuje prijedlog izvješća o radu i financijskom poslovanju,
* utvrđuje prijedlog programa rada i financijskog plana,
* utvrđuje prijedloge drugih akata koje donosi Skupština Društva;
* utvrđuje prijedlog o dodjeli statusa počasnog člana i počasnog dužnosnika Društva;
* donosi opće akte iz svog djelokruga rada te prati njihovu provedbu;
* donosi odluku o primanju u članstvo i prestanku članstva;
* donosi odluku o nabavljanju nepokretne i pokretne imovine u skladu s financijskim planom;
* donosi odluku o ustupanju nepokretne i pokretne imovine;
* donosi odluke o žalbenim postupcima iz osnove rada zaposlenih stručnih djelatnika,
* donosi odluku o provođenju godišnjih inventura uz usvajanje pripadajućeg izvještaja;
* donosi odluke o osnovnim pitanjima financijskog poslovanja između dvije sjednice Skupštine;
* donosi prijedlog dodjele vatrogasnih i drugih javnih priznanja članovima Društva,
* prati ostvarivanje programa rada, financijskog plana, odluka, zaključaka i smjernica koje donosi Skupština;
* daje tumačenje ovog Statuta
* imenuje i razrješava zamjenika predsjednika (na prijedlog predsjednika),
* imenuje i razrješava tajnika,
* imenuje i razrješava blagajnika,
* imenuje i razrješava članove i predsjednike radnih tijela Upravnog odbora,
* imenuje i razrješava svoje predstavnike u radna tijela i organizacije s kojima surađuje.

***Tajnik***

**Članak 64.**

 Upravni odbor imenuje tajnika Društva.

**Članak 65.**

Poslovi tajnika:

* provodi ustrojstvene i administrativne poslove u Društvu;
* priprema materijale za sjednice Skupštine, Upravnog odbora i radnih tijela;
* priprema i usklađuje stručne poslove u Društvu;
* predlaže Upravnom odboru opće akte koji se odnose na zaposlene radnike u Društvu,
* ustrojava informiranje u Društvu,
* ustrojava i kontrolira aktivnosti glede ažuriranja podataka o Društvu u okviru jedinstvene računalne baze podataka Hrvatske vatrogasne zajednice;
* prati propise koji se odnose na provedbu djelatnosti Društva,
* izvršava i druge zadatke i poslove koje mu povjere Skupština, Upravni odbor ili
* predsjednik Društva.

***Blagajnik***

**Članak 66.**

Upravni odbor imenuje blagajnika Društva iz redova Upravnog odbora na vrijeme od 4 (četiri) godine.

**Članak 67.**

 Poslovi blagajnika:

* uredno zaprimanje računa,
* dostavlja predsjedniku, kao naredbodavcu za izvršenje financijskog plana (ili drugoj osobi ovlaštenoj od strane predsjednika) svaki račun na ovjeru,
* obavlja poslove kunske i devizne blagajne,
* obavlja fakturiranje,
* sastavlja blagajničke izvještaje,
* ispostavlja virmane,
* ispostavlja račun-otpremnice,
* podiže gotovinu i devize
* prati plaćanja računa od strane dužnika,
* brine o djelotvornoj naplati prihoda,
* obavlja i druge poslove po nalogu predsjednika.

Poslovi blagajnika mogu se putem Ugovora povjeriti ovlaštenom knjigovodstvenom servisu.

**Članak 68.**

Zapovjedništvo imenuje spremištara Društva.

**Članak 69.**

Poslovi spremištara:

* brine o urednosti spremišta,
* brine o ispravnosti vatrogasne tehnike i opreme,
* pravovremeno upozorava Zapovjedništvo i zapovjednika o tome koje radnje i mjere treba poduzeti, odnosno koje radnje i mjere je poduzeo,
* predlaže Zapovjedništvu i zapovjedniku opremu koju treba nabaviti,

sukladno vlastitim mogućnostima, vrši popravak opreme i tehnike.

***Nadzorni odbor***

**Članak 70.**

Članove Nadzornog odbora bira Skupština isključivo iz redova članstva Društva.

Nadzorni odbor ima tri (3) člana.

Sjednice Nadzornog odbora saziva prema potrebi ili najmanje jednom godišnje i predsjedava njima predsjednik Nadzornog odbora kojeg članovi biraju iz svojih redova.

Za člana Nadzornog odbora ne mogu biti birani članovi Upravnog odbora i Zapovjedništva Društva.

Nadzorni odbor može pravovaljano odlučivati ako je sjednici nazočna natpolovična većina članstva.

Članovi Nadzornog odbora ne mogu biti članovi drugih tijela Društva.

**Članak 71.**

Nadzorni odbor:

* prati provođenje Statuta i drugih općih akata
* analizira provođenje odluka, zaključaka i smjernica Skupštine, Upravnog odbora, Zapovjedništva i njihovih radnih tijela
* nadzire materijalno-financijsko poslovanje te korištenje i raspolaganje sredstvima i imovinom Društva.

Nadzorni odbor izvještava o svom radu Skupštinu jednom godišnje i predlaže podizanjem odgovarajućih mjera.

**X. IZBOR I OPOZIV LIKVIDATORA**

**Članak 73.**

U slučajevima popisanim Zakonom o udrugama provodi se postupak likvidacije Društva.

Pokretanjem postupka likvidacije prestaju ovlaštenja tijela i osoba ovlaštenih za zastupanje Društva.

Likvidator provodi postupak likvidacije u rokovima i na način propisan Zakonom o udrugama.

**Članak 74.**

Likvidatora imenuje i opoziva Upravni odbor, a upisuje se u nadležni registar.

Likvidator zastupa Društvo u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje do okončanja postupka likvidacije i brisanja Društva iz Registra udruga.

Likvidator ne mora biti član Društva.

Likvidator ima pravo na naknadu troškova za svoj rad iz sredstava Društva u visini koju određuje Upravni odbor na prvoj sjednici nakon njegovog imenovanja.

**XI. PRESTANAK POSTOJANJA DRUŠTVA**

**Članak 75.**

 Skupština može prema vlastitoj ocjeni ili iz drugih opravdanih razloga donijeti odluku o prestanku rada i to tročetvrtinskom većinom glasova svih članova Skupštine.

Društvo može prestati s radom i u ostalim slučajevima i na način predviđen zakonom.

**XII. IMOVINA, NAČIN STJECANJA I RASPOLAGANJA IMOVINOM** **TE POSTUPAK S IMOVINOM U SLUČAJU PRESTANKA RADA I DJELOVANJA DRUŠTVA**

**Članak 76.**

 Imovinu Društva čine:

* nekretnine,
* pokretnine,
* novčana sredstva stečena uplatom članarina, dobrovoljnim prilozima i darovima,
* novčana sredstva stečena obavljanjem djelatnosti kojima se ostvaruju ciljevi,
* financiranjem programa i projekata iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora,
* različita imovinska prava,
* novčana potraživanja od dužnika
* druga novčana sredstva stečena u skladu sa zakonom.

**Članak 77.**

Imovinom upravljaju tijela Društva, uz pripadajuću odgovornost za njenu upotrebu i korištenje glede ostvarivanja ciljeva Društva.

Društvo za svoje obveze odgovara svojom cjelokupnom imovinom.

**Članak 78.**

U slučaju prestanka postojanja Društva imovina se, nakon namirenja vjerovnika i troškova likvidacijskog, sudskog i drugih postupaka, predaje Vatrogasnoj zajednici općine, a na osnovi odluke Skupštine.

 Ako se u slučaju prestanka postojanja Društva iz bilo kojih razloga ne može provesti postupak s imovinom Društva koji je Društvo odredilo statutom, preostalu imovinu stječe jedinica lokalne samouprave na čijem je području sjedište Društva.

**XIII. NAČIN RJEŠAVANJA SPOROVA I SUKOBA INTERESA UNUTAR DRUŠTVA**

**Članak 79.**

Za rješavanje sporova i sukoba interesa unutar Društva i odlučivanje o stegovnoj odgovornosti unutar Društva nadležan je Upravni odbor.

Upravni odbor može za rješavanje pojedinog spora ili sukoba interesa imenovati posebno povjerenstvo od tri člana.

**Članak 80.**

Povjerenstvo provodi prethodni postupak i nakon utvrđenog činjeničnog stanja Upravnom odboru predlaže donošenje odgovarajuće odluke o stegovnim mjerama prema članovima vatrogasne organizacije radi neizvršavanja i zanemarivanja statutarnih obveza, kao i grubog kršenja istih, povrede časti i ugleda vatrogasne organizacije, djelovanja suprotno zakonu, statutu, propisima, aktima vatrogasne organizacije te o odgovornosti vatrogasaca prema članku 27. ovog Statuta.

Predlagatelj postupka pred Upravnim odborom može biti bilo koje tijelo Društva.

Upravni odbor može izreći opomenu, suspenziju vršenja dužnosti do godine dana, i mjeru isključenja člana iz dobrovoljnog vatrogasnog društva, koju mora potvrditi Skupština.

 Protiv odluke Upravnog odbora može se u roku od 15 dana, od dana dostave odluke, uložiti prigovor Skupštini Društva. Skupština je dužna odlučiti o žalbi najkasnije u roku godine dana.

Odluka Skupštine je konačna

**XIV. NAGRADE I PRIZNANJA**

**Članak 81.**

Društvo može davati nagrade, priznanja i odličja pojedincima, udrugama, zajednicama, poduzećima i institucijama za ostvarivanje ciljeva i zadataka Društva u skladu s odgovarajućim pravilnikom HVZ.

**XV. DRUGA PITANJA OD ZNAČAJA ZA DRUŠTVO**

**Članak 82.**

Društvo može za obavljanje stručnih, knjigovodstveno-računovodstvenih, blagajničkih, pravnih, administrativnih i drugih djelatnosti uposliti radnike u skladu s propisima, a na temelju općih akata Upravnog odbora Društva. Upravni odbor može djelomično ili u cijelosti povjeriti obavljanje poslova iz stavka 1. ovog članka drugim pravnim osobama za obavljanje određenih poslova.

**XVI. PRIJELAZNE I ZAVRŠNE ODREDBE**

**Članak 83.**

Statut Društva osnovni je opći akt Društva.

Svi drugi akti moraju biti usklađeni s odredbama ovog Statuta.

**Članak 84.**

Postupak za izmjenu Statuta mogu pokrenuti:

* Upravni odbor,
* Zapovjedništvo,
* Nadzorni odbor
* trećina članova Skupštine.

**Članak 85.**

Danom stupanja na snagu ovog Statuta prestaje važiti Statut Društva donesen na sjednici Skupštine Društva održanoj dana \_\_\_\_\_\_\_\_\_\_\_\_\_\_\_ godine sa svim kasnijim izmjenama i dopunama.

**Članak 86.**

Svi akti Društva moraju se uskladiti s odredbama ovog Statuta u roku od godinu dana od dana stupanja na snagu.

**Članak 87.**

Ovaj Statut stupa na snagu danom upisa u Registar udruga.

 P R E D S J E D N I K

 Dobrovoljnog vatrogasnog društva

U MRKOPLJU 2020. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 M. P. *MARINKO GAŠPARAC*

 *vlastoručni potpis*